Stjórn Iceland Seafood International hefur ákveðið að hefja sameiningu á tveimur dótturfélögum sínum á Spáni , Iceland Seafood Spain og Icelandic Ibérica . Félagið Icelandic Ibérica varð hluti af ISI-samsteypunni í september á síðasta ári , í kjölfar kaupa ISI á Solo Seafood sem þá var aðaleigandi Icelandic Ibérica . Markmið samrunans er í tilkynningu sagt vera að styrkja enn frekar markaðsstöðu félagsins í Suður-Evrópu , þar sem fyrirtækin séu leiðandi í léttsöltuðum og söltuðum þorski . Samanlögð velta félaganna tveggja er þá sögð vera um 180 milljónir evra . Þessi tvö fyrirtæki verða stærsta einstaka eining innan ISI-samsteypunnar að samruna loknum . Félögin eru með starfsemi víðs vegar á Spáni og á Ítalíu en þau framleiða og selja afurðir undir vinsælum og þekktum vörumerkjum í Suður-Evrópu . Icelandic Ibérica var stofnað árið 1996 og er í dag stærsti söluaðili léttsaltaðs þorsks frá Íslandi í Suður-Evrópu , sem er stærsta markaðssvæði íslenskra þorskafurða . Iceland Seafood Spain var stofnað árið 1988 og byggir á áratuga reynslu af markaðssetningu á söltuðum þorskafurðum . Náð að byggja upp nýjan markað Nýju sameinuðu félagi verður stýrt af Magnúsi B. Jónssyni , núverandi forstjóra Iceland Seafood Spain , en Hjörleifur Ásgeirsson , forstjóri Icelandic Ibérica , lætur af störfum eftir 23 ár í starfi . „ Þessi breyting er rökrétt skref í þeirri framþróun sem við höfum verið í í Suður-Evrópu . Ég vil nota þetta tækifæri og óska Magnúsi B. Jónssyni til hamingju með nýtt starf en ég veit að hann mun ásamt sterku teymi á Spáni ná framúrskarandi árangri í að þróa áfram þessa nýju einingu . Ég hlakka mikið til að styðja við þetta verkefni og fylgjast með fyrirtækinu styrkjast enn frekar , “ segir Bjarni Ármannsson , forstjóri ISI . „ Ég vil jafnframt koma á framfæri þökkum til Hjörleifs Ásgeirssonar , framkvæmdastjóra Icelandic Ibérica . Hjörleifur hefur verið hjá félaginu á Spáni frá stofnun en í dag er Icelandic Ibérica stærsta fyrirtæki í sölu á léttsöltum þroski í Suður-Evrópu . Hann hefur á þessum tíma náð á einstakan hátt að byggja upp nýjan markað á þessu svæði og hverfur nú frá sterku fyrirtæki sem er leiðandi á sínu sviði . “